Diari Oficial de la Generalitat Valenciana


Sumari del DOGV 3387, del 04-12-1998 (1998/9470)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es convoquen ajudes econòmiques a les organitzacions sindicals, a càrrec dels crèdits pressupostaris de l'exercici de 1999.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9470


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual es convoquen ajudes econòmiques a les organitzacions sindicals, a càrrec dels crèdits pressupostaris de l'exercici de 1999. [1998/X9470]
  
Considerats els sindicats o organitzacions sindicals de treballadors i funcionaris com a institucions de rellevància constitucional que tenen encomanada la consecució de la defensa i promoció dels interessos socials i econòmics dels treballadors, la Conselleria d'Ocupació, Indústria i Comerç convoca anualment a càrrec dels Pressupostos de la Generalitat Valenciana, ajudes econòmiques per a les dites organitzacions sindicals, per a atendre la realització dels seus fins propis, i que són distribuïdes seguint criteris d'objectivitat, representativitat i publicitat, d'acord amb els resultats obtinguts, en l'àmbit territorial de la nostra Comunitat Autònoma, tant en les eleccions a representants dels treballadors a les empreses, com en les eleccions celebrades per a determinar els òrgans de representació del personal al servei de les administracions públiques.
  
Les oficines públiques de Registre d'Actes d'Eleccions Sindicals adscrites a la Direcció General de Treball, procediran a comptabilitzar els mandats vàlids vigents, no prorrogats, per a determinar la capacitat representativa dels sindicats, als efectes de participació institucional, el 31 de desembre de 1998, de conformitat amb allò que s'ha previst en les disposicions addicionals primera i quarta de la Llei Orgànica 11/1985, de 2 d'agost, de Llibertat Sindical, i en els articles 12 i 27.6 de la Llei 9/1987, de 12 de juny, en la nova redacció feta per la Llei 11/1994, de 19 de maig.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
Es convoquen ajudes econòmiques per a l'exercici 1999, per a distribuir entre els sindicats o organitzacions sindicals que ho sol·liciten en temps i forma, en proporció a la seua representativitat indicada en el nombre de delegats de personal i dels representants dels treballadors en els comités d'empresa, i en els òrgans corresponents de les administracions públiques, obtinguts en l'àmbit territorial de la Comunitat Valenciana, computats com a mandats vàlids vigents i no prorrogats, el 31 de desembre de 1998, en les oficines públiques de Registre d'Actes d'Eleccions Sindicals, adscrites a la Direcció General de Treball de la Conselleria d'Ocupació, Indústria i Comerç.
  
També tindran dret a sol·licitar ajuda econòmica aquelles organitzacions sindicals el dret de sindicació de les quals es regeix per normativa específica, distinta de la Llei Orgànica 11/1985, de 2 d'agost, de Llibertat Sindical, i que hagen obtingut representants sindicals en altres administracions públiques, dins del marc geogràfic de la Comunitat Valenciana.
  
Article 2. Beneficiaris
  
Seran beneficiaris de les ajudes previstes en la present ordre els sindicats o organitzacions sindicals que hagueren obtingut algun delegat de personal o membre del comité d'empresa o de juntes de personal, en les eleccions i àmbit a què fa referència el paràgraf primer de l'article anterior, i també aquelles organitzacions a les qual s'al·ludeix en el paràgraf segon del mateix article, i les federacions o confederacions en els termes i les condicions establits en l'article 3, 2.2.
  
Article 3. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Treball i es presentaran en l'imprés normalitzat en el Registre General de la Conselleria d'Ocupació, Indústria i Comerç o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
2.1. Document fefaent que acredite la representació de la persona que actue en nom del sindicat o organització sindical sol·licitant; la representació podrà acreditar-se per mitjà de qualsevol de les formes establides en l'article 32.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2.2. En el cas que l'entitat sindical sol·licitant és una federació o confederació, i demanara l'ajuda en nom de les organitzacions sindicals integrades o afiliades, haurà d'adjuntar documentació acreditativa en la qual conste l'autorització, de forma fefaent, de les dites organitzacions perquè la confederació o federació puga sol·licitar i percebre, en el seu nom, l'ajuda interessada. Quan es tracte d'una coalició electoral i l'atribució dels resultats electorals hi conste verificada, el sindicat o organització sindical que sol·licite l'ajuda, per si i en nom i representació del coalitzat, haurà d'adjuntar-ne, en forma fefaent, l'autorització expressa perquè sol·licite i perceba, si és procedent, l'ajuda en el seu nom.
  
2.3. Respecte dels resultats obtinguts, en les eleccions a òrgans de representació del personal al servei d'altres administracions públiques, en l'àmbit territorial d'esta Comunitat Autònoma, l'organització sindical sol·licitant de l'ajuda haurà d'acreditar el total de representants atribuïts, respecte dels mandats vàlids vigents i no prorrogats, el dia 31 de desembre de 1998.
  
2.4. Documentació acreditativa de trobar-se l'organització sindical sol·licitant al corrent de les seues obligacions tributàries i davant de la Seguretat Social, en els termes establits en l'Ordre de la Conselleria d'Economia i Hisenda de 30 de maig de 1996, la vigència de la qual haurà d'estendre's fins a la data d'acabament del termini de presentació de sol·licituds.
  
2.5. Fotocòpia de la targeta de persones jurídiques amb el número d'identificació fiscal.
  
2.6. Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
3. El termini per a la presentació de sol·licituds, juntament amb la documentació exigida en esta ordre, finalitzarà el 31 de març de 1999.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, segons allò que s'ha establit en l'article 71 de la mateixa Llei, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 4. Quantia de les ajudes
  
La quantia de les ajudes es determinarà distribuint la quantitat total pressupostada de la forma següent:
  
a) Una ajuda mínima lineal de cent mil pessetes (100.000 PTA) a totes i cada una de les organitzacions sindicals que hagueren efectuat la seua petició en el termini, i acreditat els requisits i les condicions exigits en esta ordre.
  
b) L'ajuda anterior serà incrementada en una altra quantitat que es determinarà prenent com a base el nombre de representants sindicals obtinguts per cada organització sindical. S'obtindrà la quantia per representant procedint a dividir la quantitat que resulte, una vegada descomptada de la suma pressupostada el total de les ajudes lineals, pel nombre de representants que sumen el total de les organitzacions sindicals sol·licitants.
  
Article 5. Resolució de concessió de les ajudes
  
1. La Direcció General de Treball podrà demanar del sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada i expedirà certificat referent a les eleccions a representants dels treballadors en les empreses, i de les eleccions als òrgans de representació del personal al servei de l'administració autonòmica, acreditativa del nombre de representants obtinguts per l'organització sindical peticionària en l'àmbit territorial de la Comunitat Valenciana, referida als mandats vàlids vigents i no prorrogats, el dia 31 de desembre de 1998, que adjuntarà a l'expedient.
  
2. La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
3. La resolució de concessió de les ajudes en fixarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà d'un mes comptat des de la data d'acabament del termini de presentació de sol·licituds fixat en esta ordre. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
6. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 6. Liquidació de les ajudes
  
1. Una vegada dictada la resolució de concessió es lliurarà l'import total de l'ajuda reconeguda a cada organització sindical, després del certificat previ dels seus òrgans de govern relativa a la destinació de l'ajuda que es concedisca per als fins propis de la dita organització sindical.
  
2. En el termini de 30 dies des que s'efectue el lliurament de l'ajuda, l'organització sindical beneficiària haurà d'aportar certificat dels seus òrgans de govern en què conste l'anotació en la comptabilitat del sindicat de l'import total de la quantitat concedida.
  
Article 7. Seguiment i control
  
Les organitzacions sindicals beneficiàries s'ajustaran a les actuacions de control financer que corresponen a la Intervenció General, pel que fa a les ajudes concedides, d'acord amb el que està previst en l'article 47.4 del Text Refós de la Llei d'Hisenda Pública de la Generalitat Valenciana, de 26 de juny de 1991 (DOGV 17 de juliol de 1991).
  
Article 8. Minoració i resolució de les ajudes
  
1. L'administració podrà deixar sense efecte, totalment o parcialment, la resolució de concessió i, si és procedent, exigir el reintegrament de les quantitats indegudament percebudes, i els interessos de demora des del moment del pagament de la subvenció, quan s'incomplisquen les condicions, els termes o modes impostos en l'ordre de convocatòria, en la Llei d'Hisenda Pública de la Generalitat Valenciana, o en la pròpia resolució de concessió.
  
2. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públiques les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball per a dictar les instruccions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia 1 de gener de 1999.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ